**Păţania Corbului care voia să imite un vultur**

*La Fontaine*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Văzând cum Pasărea lui Joe răpea berbecul cel semeţ,

Un Corb, hain şi hrăpăreţ,

Mai slab, dar mult mai lacom, visa şi el isprăvi

Ca ale hoţomanului din slăvi.

Rotindu-se mereu în sus şi-n jos,

Dar neluând în seamă pleava mieilor,

Alese un Berbec, – cel mai frumos,

Din cei crescuţi să fie jertfiţi în cinstea zeilor.

– Mai rar aşa dădacă să îngrijească bine!

M-oi ospăta din tine aşa cum se cuvine!

Şi se şi năpusti pe loc, zevzecul,

Să ia Berbecul.

Habar n-avea croncanul cel trufaş

Că e mai greu berbecul decât un boţ de caş

Şi nici nu bănuia c-o să rămână

Cumva, zălog în încâlcita-i lână

Şi nici că-n închisoarea îngustei colivii

Va fi o jucărie de haz, pentru copii,

Căci a plecat ciobanul acas’, cu el în mână.

O pildă e-o ispită, desigur, pentru toţi,

Dar se cuvine, totuşi, cu grijă să socoţi

Şi să nu-ncerci vreodată să faci decât ce poţi.

E drept că Viespea e năbădăioasă

Dacă nimereşte orbeşte, într-o plasă

Cu fire cât de dese,

Ei nici nu-i pasă;

Dar Musca, dacă intră, nu mai iese.